

**ข้อบังคับมหาวิทยาลัยธรรมศาสตร์**

**ว่าด้วยกองทุนเพื่อเสริมสร้างความเป็นนานาชาติ พ.ศ. ๒๕๖๕**

**................................**

โดยที่เป็นการสมควรปรับปรุงหลักเกณฑ์การบริหารกองทุนบริหารกองทุนเพื่อการแลกเปลี่ยนนักศึกษา ให้ครอบคลุมการดำเนินงานด้านการส่งเสริมความเป็นนานาชาติของมหาวิทยาลัยธรรมศาสตร์

อาศัยอำนาจตามความในมาตรา ๒๓ (๔) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ สภามหาวิทยาลัยในการประชุมครั้งที่ ๙/๒๕๖๕ เมื่อวันที่ ๑๙ กันยายน ๒๕๖๕ ออกข้อบังคับไว้ ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยกองทุนเพื่อเสริมสร้าง
ความเป็นนานาชาติ พ.ศ. ๒๕๖๕”

 **ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

 **ข้อ ๓** ให้ยกเลิกข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุน
เพื่อการแลกเปลี่ยนนักศึกษา พ.ศ. ๒๕๖๔

 **ข้อ ๔** ในข้อบังคับนี้

 “มหาวิทยาลัย” หมายความว่า มหาวิทยาลัยธรรมศาสตร์

 “อธิการบดี” หมายความว่า อธิการบดีมหาวิทยาลัยธรรมศาสตร์

 “กองทุน” หมายความว่า กองทุนเพื่อเสริมสร้างความเป็นนานาชาติ

 “กองทุน (ชื่อคณะ)” หมายความว่า กองทุนเพื่อเสริมสร้างความเป็นนานาชาติ (ชื่อคณะ)

 “คณะกรรมการ” หมายความว่า คณะกรรมการกองทุนเพื่อเสริมสร้างความเป็นนานาชาติ

“คณะ” ให้หมายความรวมถึงวิทยาลัย สถาบัน หรือส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย หรือสถาบันที่มีหน้าที่จัดการศึกษา

“คณบดี” ให้หมายความรวมถึงผู้อำนวยการสถาบัน หรือหัวหน้าส่วนงานที่เรียกอย่างอื่นที่มีหน้าที่จัดการศึกษา

“เสริมสร้างความเป็นนานาชาติ” หมายความว่า การแลกเปลี่ยน การพัฒนาศักยภาพของนักศึกษาและบุคลากร ระบบบริหารจัดการ ทรัพยากรและสิ่งแวดล้อมทางกายภาพที่เกี่ยวข้องกับ
ความเป็นนานาชาติ

“นักศึกษาแลกเปลี่ยน” หมายความว่า นักศึกษาในโครงการแลกเปลี่ยนนักศึกษา และให้หมายความรวมถึงนักศึกษาในโครงการรับเข้าศึกษาในระยะสั้นหรือโครงการอื่นเพื่อเสริมสร้างความเป็นนานาชาติตามมติคณะกรรมการ

**ข้อ ๕** ให้กองทุนเพื่อการแลกเปลี่ยนนักศึกษาตามข้อบังคับมหาวิทยาลัยธรรมศาสตร์
ว่าด้วยการจัดตั้งและบริหารกองทุนเพื่อการแลกเปลี่ยนนักศึกษา พ.ศ. ๒๕๖๔ เป็นกองทุนเพื่อเสริมสร้าง
ความเป็นนานาชาติตามข้อบังคับนี้

ให้กองทุนเพื่อการแลกเปลี่ยนนักศึกษาระดับคณะตามตามข้อบังคับมหาวิทยาลัยธรรมศาสตร์
ว่าด้วยการจัดตั้งและบริหารกองทุนเพื่อการแลกเปลี่ยนนักศึกษา พ.ศ. ๒๕๖๔ เป็นกองทุนเพื่อเสริมสร้าง
ความเป็นนานาชาติ (ชื่อคณะ) ตามข้อบังคับนี้

**ข้อ ๖** หลักเกณฑ์และวิธีการเกี่ยวกับการบริหารกองทุนนอกเหนือจากที่กำหนดไว้ตามข้อบังคับนี้
ให้ปฏิบัติตามข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี

**ข้อ ๗** ให้อธิการบดีรักษาการให้เป็นไปตามข้อบังคับนี้

**หมวด ๑**

**การจัดตั้งกองทุน**

 **ข้อ ๘** ให้จัดตั้งกองทุนเรียกว่า “กองทุนเพื่อเสริมสร้างความเป็นนานาชาติ” มีวัตถุประสงค์
เพื่อส่งเสริมและสนับสนุนการดำเนินงานของมหาวิทยาลัยเพื่อความเป็นนานาชาติ และการแลกเปลี่ยนนักศึกษาระหว่างมหาวิทยาลัยกับสถาบันการศึกษาหรือหน่วยงานของในประเทศและต่างประเทศ

 **ข้อ ๙** รายได้และทรัพย์สินของกองทุน มีดังต่อไปนี้

 (๑) เงินอุดหนุนจากมหาวิทยาลัย

 (๒) ค่าธรรมเนียม ค่าบำรุง ค่าบริการ หรือค่าใช้จ่ายอื่น ที่เรียกเก็บจากนักศึกษาในโครงการแลกเปลี่ยนนักศึกษาของมหาวิทยาลัย

 (๓) เงินหรือทรัพย์สินที่มีผู้อุทิศให้

 (๔) เงินหรือผลประโยชน์อื่นที่ได้จากการดำเนินงาน

 (๕) เงินหรือผลประโยชน์อื่นที่ได้จากการลงทุน

 **ข้อ ๑๐** รายได้ของกองทุนให้จ่ายได้เฉพาะเพื่อการดำเนินงานตามวัตถุประสงค์ของกองทุน
และตามรายการ ดังต่อไปนี้

 (๑) จัดสรรเป็นค่าธรรมเนียม ค่าบำรุง ค่าบริการ และค่าใช้จ่ายอื่นของนักศึกษาแลกเปลี่ยน

 (๒) จัดสรรเป็นทุนการศึกษาและทุนเพื่อช่วยเหลือค่าใช้จ่ายเกี่ยวกับการศึกษาของนักศึกษาแลกเปลี่ยน

 (๓) จัดสรรเป็นค่าใช้จ่ายการจัดโครงการรับเข้าศึกษาในระยะสั้น เช่น Short Program, Summer Program เป็นต้น

 (๔) จัดสรรเป็นค่าใช้จ่ายการจัดกิจกรรมเสริมสร้างศักยภาพความเป็นนานาชาติของบุคลากร

 (๕) จัดสรรเป็นค่าใช้จ่ายในการพัฒนาระบบเทคโนโลยี (IT) และทรัพยากรทางกายภาพ
เพื่อรองรับความเป็นนานาชาติ

 (๖) ค่าใช้จ่ายอื่นเพื่อการเสริมสร้างความเป็นนานาชาติตามที่คณะกรรมการกำหนด

 **หมวด ๒**

 **การบริหารกองทุน**

 **ข้อ ๑๑** ให้มีคณะกรรมการประกอบด้วย

 (๑) รองอธิการบดีที่กำกับดูแลด้านวิเทศสัมพันธ์ เป็นประธานกรรมการ

 (๒) ผู้ช่วยอธิการบดีซึ่งอธิการบดีมอบหมาย เป็นรองประธานกรรมการ

 (๓) ผู้อำนวยการกองคลังและผู้อำนวยการกองกิจการนักศึกษา เป็นกรรมการ

 (๔) กรรมการซึ่งดำรงตำแหน่งคณบดีจำนวนสี่คน เป็นกรรมการ

 (๕) ผู้อำนวยการกองวิเทศสัมพันธ์ เป็นกรรมการและเลขานุการ

 ให้ผู้อำนวยการกองวิเทศสัมพันธ์มอบหมายเจ้าหน้าที่กองวิเทศสัมพันธ์เป็นผู้ช่วยเลขานุการ
ได้ไม่เกินจำนวนสองคน

 **ข้อ ๑๒** คณะกรรมการมีหน้าที่และอำนาจ ดังต่อไปนี้

 (๑) พิจารณาแผนงานโครงการแลกเปลี่ยนนักศึกษา โครงการรับเข้าศึกษาในระยะสั้น
และโครงการอื่นเพื่อเสริมสร้างความเป็นนานาชาติตามมติคณะกรรมการและรายงานอธิการบดีเพื่อพิจารณา
ให้ความเห็นชอบ

 (๒)[[1]](#footnote-1) พิจารณางบประมาณประจำปีของกองทุน

 (๓) พิจารณาหลักเกณฑ์และอัตราการจ่ายเงินของกองทุนเพื่อใช้ตามวัตถุประสงค์ของกองทุน
และเสนอต่ออธิการบดีออกเป็นประกาศมหาวิทยาลัย

 (๔) พิจารณาจัดสรรทุนการศึกษาและทุนช่วยเหลือค่าใช้จ่ายเพื่อการศึกษาให้แก่นักศึกษาแลกเปลี่ยน

 (๕) กำหนดหลักเกณฑ์ในการดำเนินการต่าง ๆ ตามวัตถุประสงค์ของกองทุน

 (๖) ดำเนินการเพื่อนำเงินรายได้ของกองทุนไปหารายได้หรือลงทุน

 (๗) พิจารณาจัดทำผลการดำเนินงานและฐานะทางการเงินประจำปีของกองทุนเสนอต่อ
สภามหาวิทยาลัยเพื่อทราบทุกสิ้นปีงบประมาณ

 **หมวด ๓**

 **กองทุนเพื่อเสริมสร้างความเป็นนานาชาติ (ชื่อคณะ)**

 **ข้อ ๑๓** ในคณะที่มีโครงการแลกเปลี่ยนนักศึกษาอาจจัดให้มีกองทุน เรียกว่า “กองทุนเพื่อเสริมสร้างความเป็นนานาชาติ (ชื่อคณะ)” มีวัตถุประสงค์เพื่อส่งเสริมและสนับสนุนการดำเนินงานของคณะ
เพื่อความเป็นนานาชาติ และการแลกเปลี่ยนนักศึกษาระหว่างคณะกับสถาบันการศึกษาหรือหน่วยงาน
ของในประเทศและต่างประเทศ

 **ข้อ ๑๔** รายได้และทรัพย์สินของกองทุน (ชื่อคณะ) มีดังต่อไปนี้

 (๑) เงินอุดหนุนจากเงินรายได้ของส่วนงาน

 (๒) ค่าธรรมเนียม ค่าบำรุง ค่าบริการ หรือค่าใช้จ่ายอื่น ที่เรียกเก็บจากนักศึกษาในโครงการแลกเปลี่ยนนักศึกษาของคณะ

 (๓) เงินหรือทรัพย์สินที่มีผู้อุทิศให้

 (๔) เงินหรือผลประโยชน์อื่นที่ได้จากการดำเนินงาน

 (๕) เงินหรือผลประโยชน์อื่นที่ได้จากการลงทุน

**ข้อ ๑๕** รายได้ของกองทุน (ชื่อคณะ) ให้จ่ายได้เฉพาะเพื่อการดำเนินงานตามวัตถุประสงค์
ของกองทุน (ชื่อคณะ) และตามรายการ ดังต่อไปนี้

 (๑) จัดสรรเป็นค่าธรรมเนียม ค่าบำรุง ค่าบริการ และค่าใช้จ่ายอื่นของนักศึกษาแลกเปลี่ยน
ของคณะ

 (๒) จัดสรรเป็นทุนการศึกษาและทุนเพื่อช่วยเหลือค่าใช้จ่ายเกี่ยวกับการศึกษาของนักศึกษาแลกเปลี่ยนของคณะ

 (๓) จัดสรรเป็นค่าใช้จ่ายการจัดโครงการรับเข้าศึกษาในระยะสั้น เช่น Short Program หรือ Summer Program

 (๔) จัดสรรเป็นค่าใช้จ่ายการจัดกิจกรรมเสริมสร้างศักยภาพความเป็นนานาชาติของบุคลากร
ของคณะ

 (๕) ค่าใช้จ่ายอื่นที่เกี่ยวกับการเสริมสร้างความเป็นนานาชาติตามที่คณะกรรมการกองทุน
(ชื่อคณะ) กำหนด

 **ข้อ ๑๖** ให้มีคณะกรรมการกองทุน (ชื่อคณะ) ประกอบด้วยคณบดี เป็นประธานกรรมการและกรรมการซึ่งคณบดีแต่งตั้งจำนวนไม่น้อยกว่าห้าคนแต่ไม่เกินเจ็ดคน

 ให้เลขานุการคณะเป็นกรรมการและเลขานุการ และอาจให้มีผู้ช่วยเลขานุการจากผู้ปฏิบัติงานภายในคณะได้ไม่เกินจำนวนสองคน

 **ข้อ ๑๗** คณะกรรมการกองทุน (ชื่อคณะ) มีหน้าที่และอำนาจ ดังต่อไปนี้

 (๑) พิจารณาแผนงานโครงการแลกเปลี่ยนนักศึกษาของคณะเสนอต่อคณบดีเพื่อพิจารณา
ให้ความเห็นชอบ

 (๒) พิจารณางบประมาณประจำปีของกองทุน (ชื่อคณะ) เสนอต่อคณบดีเพื่อพิจารณา
ให้ความเห็นชอบ

 (๓) พิจารณาหลักเกณฑ์และอัตราการจ่ายเงินของกองทุน (ชื่อคณะ) เพื่อใช้ตามวัตถุประสงค์
ของกองทุนและเสนอคณบดีเพื่อออกเป็นประกาศส่วนงาน

 (๔) พิจารณาจัดสรรทุนการศึกษาและทุนช่วยเหลือค่าใช้จ่ายเพื่อการศึกษาให้แก่นักศึกษาแลกเปลี่ยนของคณะ

 (๕) กำหนดหลักเกณฑ์ในการดำเนินการต่าง ๆ ตามวัตถุประสงค์ของกองทุน (ชื่อคณะ)

 (๖) ดำเนินการเพื่อนำเงินรายได้ของกองทุน (ชื่อคณะ) ไปหารายได้หรือลงทุน

 (๗) พิจารณาจัดทำผลการดำเนินงานและฐานะทางการเงินประจำปีของกองทุน (ชื่อคณะ)
เสนอต่ออธิการบดีเพื่อเสนอสภามหาวิทยาลัยเพื่อทราบทุกสิ้นปีงบประมาณ

**บทเฉพาะกาล**

 **ข้อ ๑๘** ให้โอนรายได้และทรัพย์สินของกองทุนเพื่อการแลกเปลี่ยนนักศึกษา (วิเทศสัมพันธ์)
มาเป็นรายได้และทรัพย์สินของกองทุนตามข้อบังคับนี้

 ให้โอนรายได้และทรัพย์สินของกองทุนแลกเปลี่ยนนักศึกษาประจำคณะมาเป็นรายได้
และทรัพย์สินของกองทุน (ชื่อคณะ) ตามข้อบังคับนี้

 **ข้อ ๑๙** การดำเนินการตามกองทุนเพื่อการแลกเปลี่ยนนักศึกษา (วิเทศสัมพันธ์) ที่มีอยู่ก่อนวันที่ข้อบังคับนี้มีผลใช้บังคับ ให้ดำเนินการตามหลักเกณฑ์และวิธีการที่กำหนดไว้ในข้อบังคับมหาวิทยาลัย
ว่าด้วยการจัดตั้งและการบริหารกองทุนเพื่อการแลกเปลี่ยนนักศึกษาต่อไปจนกว่าการดำเนินการจะแล้วเสร็จหรือสิ้นสุดลง

 การดำเนินการตามกองทุนแลกเปลี่ยนนักศึกษาประจำคณะที่มีอยู่ก่อนวันที่ข้อบังคับนี้มีผลใช้บังคับ ให้ดำเนินการตามหลักเกณฑ์และวิธีการที่กำหนดไว้ในข้อบังคับมหาวิทยาลัยว่าด้วยการจัดตั้งและ
การบริหารกองทุนเพื่อการแลกเปลี่ยนนักศึกษาต่อไปจนกว่าการดำเนินการจะแล้วเสร็จหรือสิ้นสุดลง

 ประกาศ ณ วันที่ ๒๗ ตุลาคม พ.ศ. ๒๕๖๕

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย

1. ข้อ ๑๒ (๒) แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยกองทุนเพื่อเสริมสร้าง
ความเป็นนานาชาติ (ฉบับที่ ๒) พ.ศ. ๒๕๖๖ [↑](#footnote-ref-1)